Retningslinjer for dekning av reiseutgifter ved tannbehandling

Generelle regler:

Følgende pasienter har rett til tannbehandling i den offentlige tannhelsetjenesten og får dekket reiseutgifter til tannklinikken:

a) Barn og unge fra 0 –18 år

b) Pasienter med psykisk utviklingshemming

c) Grupper av eldre, uføre og langtidssyke i institusjon eller hjemmesykepleie

d) 19-og 20-åringer

e) Pasienter i kommunal rusmiddelomsorg og LAR

Pasienten har rett til dekning tilsvarende taksten for billigste reisemåte med rutegående transportmiddel eller bruk av privat bil. Utgifter til drosje dekkes dersom pasientens helsetilstand gjør det nødvendig og det ikke eksisterer passende rutegående transport. Bruk av drosje avtales med klinikken på forhånd.

Fylkeskommunen dekker ikke reiseutgifter dersom avstanden til tannklinikken er mindre enn 10 km én vei. Unntatt denne bestemmelsen er pasienter som på grunn av helsetilstand må ha drosje.

Hvis pasient og reiseledsager har brukt bil, dekkes kun én standardsats per kilometer. For pasienter som må ha ledsager, refunderes kostgodtgjørelse med inntil 2 satser, en for pasient og en for ledsager. Overnattingsgodtgjørelse dekkes for inntil en sats for enkeltpersoner og inntil 2 satser der det er behov for ledsager. Behovet må dokumenteres for barn og unge over 16 år. Dekning av utgifter til overnatting og kost dekkes i utgangspunktet kun ved narkosebehandling hvor overnatting er nødvendig.

**Takster**Det gis dekning av utgifter til reise, overnatting og kost etter framlegg av kvittering iht. statens [satser for pasientreiser](https://www.helsenorge.no/pasientreiser/om/egenandel-og-satser/#satser-for-2022). Takster for 2025:

|  |  |
| --- | --- |
| Type sats | Beløp |
| Standardsats | 3,10 kroner per kilometer |
| Kostgodtgjørelse (må dokumenteres med kvittering) | 275 kroner per døgn |
| Overnattingsgodtgjørelse (må dokumenteres med kvittering) | 711 kroner per person |

Det gis ikke dekning til ledsagers utgifter til leid hjelp, til erstatning for eget arbeid eller tapt

arbeidsfortjeneste. Kostgodtgjørelse inkluderer ikke utgifter til alkoholholdige drikkevarer.

**Egenandel**
Ved bruk av oppgitte satser, standardsats, kostgodtgjørelse og overnattingsgodtgjørelse er egenandelen 171 kroner per reisevei, 342 kroner tur/retur. Egenandel fratrekkes det totale refusjonsbeløpet når samlet refusjon er beregnet. Folketrygdens frikort gjelder ikke. Det er ikke egenandel for barn under 16 år eller dennes ledsager.

 **Bruk av drosje**Ved bruk av drosje betaler pasienten kun egenandelen, faktura på restbeløpet sender drosjeeier til fylkeskommunen

 **Praktiske forhold**
Krav sendes fylkestannlegen på skjema som fås på tannklinikken, og skal attesteres av klinikkpersonalet. Beløp under 300 kr utbetales ikke, men det kan sendes inn krav for flere reiser samme kalenderår, som til sammen gir rett til refusjon av 300 kr eller mer. Behov for ledsager skal avklares og avtales med klinikk før reisen finner sted. Behov dokumenteres på skjema for refusjon av skyssutgifter.

Ved evt. spørsmål ta kontakt med Fylkestannlegens kontor på telefon 74 17 53 63/74 17 59 43